送文中北還
作者：釋德洪
朝代：宋

paragraphs: 瘴海夜成焰，鬼關晝常陰。
柵廬餘百家，間見椰子林。
居人例推髻，豹狼而衣襟。
語言不可讀，冥目以意尋。
居然不可解，欲問返如瘖。
君持使者節，風彩動雲岑。
軒渠笑時語，萬籟轉笙琴。
余方卧圜土，跫然欣足音。
相逢春脱手，歸意不可擒。
便覺暮雨山，掃空煙翠深。
袍袴洗羊負，項背逃芒針。
乃爾徑去亟，翩翩出籠禽。
津渡已撾鼓，高帆摩天心。
行矣勿作惡，萬事付醉吟。
當會西林下，相對說如今。